
ACORD 102/2008, DE 18 DE JUNY, DEL PLE DEL CONSELL DE L’AUDIOVISUAL DE CATALUNYA

Ref. Exp. Adaptacions específiques de música cantada en català. Any 2008 (compromisos concessionals superiors al percentatge legal).

1. L’Acord 295/2007, de 19 de desembre, pel qual s’aprova la Instrucció general del Consell de l’Audiovisual de Catalunya sobre la presència de la llengua i la cultura catalanes i de l’aranès en els mitjans de comunicació audiovisual, reprodueix les obligacions en relació amb la normalització i el foment de l’ús de la llengua i la cultura catalanes i de l’aranès en els mitjans de comunicació audiovisual que s’estableixen de manera explícita a la Llei 1/1998, de 7 de gener, de política lingüística, i a la Llei 22/2005, de 29 de desembre, de la comunicació audiovisual de Catalunya. A més d’aquestes obligacions, la referida Instrucció general preveu per als prestadors de serveis de ràdio de gestió privada amb una programació inicial superior al 75, i que no estiguin especialitzats en música clàssica, la possibilitat de gaudir d’adaptacions específiques pel que fa a l’emissió de música cantada en català.

2. En efecte, l’apartat 2 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual recull l’obligació prevista en l’apartat 5 de l’article 26 de la Llei de política lingüística relativa a que els prestadors de serveis de ràdio de gestió privada han de garantir que en la programació de música cantada hi hagi una presència adequada de cançons produïdes per artistes catalans i que, com a mínim, el 25% siguin interpretades en llengua catalana o en aranès.

Tenint en compte aquesta obligació, i pel que fa als prestadors de serveis de ràdio de gestió privada amb programació especialitzada en música en un 75% del total de la seva programació, la Instrucció general permet, en l’apartat 3 de l’article 6, la possibilitat per part d’aquests prestadors de gaudir d’adaptacions específiques en relació amb l’obligació del 25% d’emissió de música cantada en català o en aranès.   

3. Davant la possibilitat de sol·licitar adaptacions específiques, els prestadors de serveis de ràdio de gestió privada que es relacionen a l’annex d’aquest Acord, i que, prèviament, han acreditat al Consell de l’Audiovisual de Catalunya la seva emissió efectiva del 75% de programació musical, han tramès durant el mes d’abril de 2008 la sol·licitud corresponent, a l’efecte, si s’escau, d’obtenir les adaptacions específiques esmentades.

4. El Consell ha avaluat la documentació presentada d’acord amb els criteris establerts en l’apartat 3 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual, que són els següents: a) tipus de música que el prestador de serveis de ràdio emet majoritàriament; b) els compromisos adquirits en el títol habilitant en matèria de música cantada en català i, c) la relació del tipus de música que el prestador de serveis de ràdio emet majoritàriament, amb la producció discogràfica del mercat en llengua catalana.

5. En funció d’aquesta avaluació, el Consell ha constatat que, d’acord amb la documentació de que disposa, els prestadors de serveis de ràdio de gestió privada relacionats en l’Annex d’aquest Acord van assumir, en els respectius contractes concessionals, percentatges d’emissió de música cantada en llengua catalana superiors al percentatge legal establert per l’apartat 5 de l’article 26 de la Llei de política lingüística, així com a l’apartat 2 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual. En conseqüència, aquest fet ha de comportar la desestimació de les sol·licituds presentades, atès que la possibilitat de gaudir d’una adaptació específica no resulta d’aplicació a aquells prestadors que van adquirir compromisos concessionals d’emissió de música cantada en català superiors al percentatge legalment establert.       

Per tot l’exposat, d’acord amb la lletra e) de l’article 10 de la Llei 2/2000, de 4 de maig, del Consell de l’Audiovisual de Catalunya, la lletra f) de l’article 115 de la Llei 22/2005, de 29 de desembre, de la comunicació audiovisual de Catalunya i l’apartat 3 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual, el Ple del Consell de l’Audiovisual de Catalunya, ha adoptat els següents,

ACORDS 

1. Desestimar les sol·licituds d’adaptació específica pel que fa a l’emissió de música cantada en català de les persones titulars de les freqüències de radiodifusió sonora en freqüència modulada que figuren a l’Annex d’aquest Acord, atesa l’assumpció en els compromisos concessionals particulars de percentatges d’emissió de música cantada en llengua catalana superiors al percentatge del 25% establert a l’apartat 5 de l’article 26 de la Llei de política lingüística, així com a l’apartat 2 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual.

2. Notificar aquest Acord a les persones interessades.

Barcelona, 18 de juny de 2008

Josep M. Carbonell i Abelló



Dolors Comas d’Argemir i Cendra

President





Consellera secretària

ANNEX. Ref. Exp. Adaptacions específiques de música cantada en català. Any 2008 (compromisos adquirits superiors al percentatge legal).

	Núm. de registre de la sol·licitud d’adaptació específica
	Data d’entrada de la sol·licitud d’adaptació específica
	Titular de la freqüència/Nom comercial
	Freqüència/zona de servei

	1984/2008
	11/04/2008
	Catalana i Aranesa de Telecomunicacions, SL/GUM FM Pirineu
	99.3 MHz/El Pont de Suert

	1984/2008
	11/04/2008
	Catalana i Aranesa de Telecomunicacions, SL/GUM FM Aran
	93.9 MHz/Vielha e Mijaran

	2039/2008
	17/04/2008
	Radio Terraferma de Lleida, SA/Segre Ràdio
	93.4 MHz/Lleida

